“Želim razbiti jedan urbani mit glede silovane žene. Kad god raspravljamo o pobačaju, uvijek je korištena jedna metoda koja uključuje pronalazak najmarginalnijeg slučaja, pucanje na emociju i primjenu na opći moral. Ona je pogubna u razlučivanju je li nešto dobro ili zlo. Najmarginalniji slučaj jesu djevojke koje su silovane, ali sva se psihoza društva koncentrirala na njih”, rekao je studentski kapelan Damir Stojić tijekom rasprave o pravu na život u studentskom domu “Stjepan Radić” u Zagrebu.

Stojić je dodao da je “medicinski nevjerojatno da djevojka zatrudni u tom slučaju. Tko ne vjeruje, kaže priroda, a ja kažem da je Bog predvidio predigru. Ne toliko zbog nas muškaraca, nego da bi djevojka mogla biti spremna. Njezino je tijelo velik dar i Bog je ponudio predigru kako bi se njezino tijelo pripremilo. I što se događa, koga ne zanima predigra? Životinje i silovatelje. Zato su takvi slučajevi od kojih je i previše, toliko marginalni”.

Smatra da je metodologijom marginaliziranja uzet najekstremniji slučaj koji onda pokušava biti predstavljen kao pravilo. “Takvo što nije ispravno. Katastrofalno je uzeti marginalni slučaj i primijeniti ga za pravilo”, upozorio je Stojić i naglasio da dijete ne može govoriti za sebe i Crkva je zbog njega uvijek na strani života.

“Znam koji je najvažniji argument, a to je kakav će biti život djeteta. Međutim, riječ je o pretpostavci. Teološki ću reći da Božji putevi nisu naši putevi. Bog može u takvoj tragediji i zlu izvući dobro”, rekao je i objasnio kako je Crkva milosrdna prema tim djevojkama i nikoga ne osuđuje, nego uvijek nudi smjernice. Kada govori o žestokim istinama, Crkva istovremeno nudi i radikalno milosrđe uz tešku istinu.

Složio se s onim što je rekla promicateljica života Amerikanka Lila Rose citirajući je da “pobačaj ne može promijeniti činjenicu da je djevojka silovana. Kada bi Hrvatska imala zakon kojim zabranjuje pobačaj, a nadam se da će biti donesen jednog dana, pitam se bi li druga strana prihvatila klauzulu u kojoj kaže: “Dobro, pobačaj je zabranjen, osim u slučaju incesta i silovanja”. Mislim da ne bi zbog toga što znaju da bi broj pobačaja u Hrvatskoj bio nula. No, protiv sam svih pobačaja. Mislim da svi imaju pravo na život”, rekao je Stojić.

Raspravu je organizirala studentica Filozofskog fakulteta Sveučilišta u Zagrebu Marijana Zubić koja je članica molitvene grupe “Mladi za mir”.

“Otkako je počela Korizma, svako jutro molimo krunicu u 6 i 30 u Kinu Forum, za mir u svijetu, za nakane Svetog Oca i priključivanje molitvenoj inicijativi “40 dana za život”. Objavom odlaska ispred Kliničkog bolničkog centra “Sestre milosrdnice” u Vinogradskoj, a odlazak smo objavili na društvenoj mreži, dobili smo mnogo negativnih komentara o našoj potrebi najavljivanja takvog odlaska od strane studenata koji su protiv našeg stava o zaštiti života. Pitali smo se čemu takvi stavovi na društvenoj mreži, kad se možemo naći i razgovarati o temi pobačaja”, rekla je studentica.

Prisutnima je na početku rasprave prikazan film “180” kojim je obrađena tema pobačaja i stavovi mladih ljudi prema njemu. “Film “180” nazvan je tako budući da je o njemu riječ o promjeni stajališta za 180 stupnjeva. Pokazuje raslojavanje misli i kako čovjek može zaključiti da je sam sebi kontradiktoran. Film pokazuje i kako se mijenja srce te kako ljudi mogu uopće ne razmišljati, a zauzeti stav. Donosimo svoj sud, ne nismo prethodno ni razmislili”, rekla je Zubić o filmu u kojem je reporter pitao mlade ljude da mu objasne kako su došli od određenog stava i stoje li iza svojih argumenata.

Šesnaestero mladih ljudi, od 19 do 25 godina, raspravljalo je o temi pobačaja. Sudjelovalo je osam djevojaka i osam mladića. Sudionici rasprave opredijelili su se za pravo na život, neovisno o njihovom vjerskom opredjeljenju.

Ispravak – Don Damir Stojić o silovanim ženama i pravu nerođenog djeteta

“Apsolutno ne tvrdim da žena ne može zatrudnjeti u silovanju. To ne tvrdim, ne vjerujem i ne mislim. Postotak trudnoća kod silovanja iznimno je nizak zbog više medicinskih razloga, ali do trudnoća dolazi. Mogu nabrojiti osobe koje su plod silovanja. Poznati američki pastor i političar, Jesse Jackson, zatim sadašnja Miss Pennsylvanije, Valerie Gatto. Osobno poznajem jednog istaknutog Hrvata u Sjedinjenim Američkim Državama. Njegova je baka silovana, njegova majka je plod silovanja,a on danas svjedoči o tome kako svaki čovjek ima pravo na život, čak i kad je začet u uvijetima nasilja i kršenja slobode druge osobe, baš kao što je to bio slučaj sa njegovom bakom.”, izjavio je na narod.hr don Damir Stojić, studentski kapelan, povodom njegovih izjava tijekom rasprave o pravu na život koja je održana u studentskom domu “Stjepan Radić” u Zagrebu.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr

Photo: hrt